Danmarkspremiere på ny Toyota elbil

Toyota har en ambition om at præsentere seks nye elbiler i Danmark frem mod 2026. Med bare en enkelt model på vejene, nemlig bZ4X, har de travlt hos den japanske mobilitetsgigant, som giver en helt ny elbil danmarkspremiere under eCarExpo i København sidst i oktober. Der er tale om konceptbilen Toyota Compact SUV Concept.

Navnet på den nye elbil røber, at der er tale om en kompakt SUV eller crossover i mellemklassen. En model, der sandsynligvis skal kæmpe om kundernes gunst, mod biler som Kia EV3 og Skoda Elroq.

Konceptbilen er fra grunden designet i Toyotas europæiske designcenter i Nice. Toyota skriver selv om designet:

“Den aerodynamiske form bidrager til konceptbilens futuristiske look, hvor de store hjul er skubbet helt ud i hjørnerne. Det giver bilen et aggressivt udtryk og får det næsten til at se ud som om, at den bevæger sig, selv når den holder stille. Korte udhæng for og bag og skarpe vinkler over hele bilen gør, at Toyota Compact SUV Concept skiller sig ud og ligner det, som den er, et avanceret, teknologisk køretøj.”

Der er som sagt tale om konceptbil, så der er endnu ikke nogen som helst oplysninger om drivlinjen.

Selv om den nu har premiere i Danmark, er det ikke nogen ny konceptbil. Den blev vist frem allerede for to år siden på biludstillingen Los Angeles Autoshow. Det er endnu ikke besluttet, hvornår en endelig produktionsudgave af bZ Compact SUV Concept vil blive præsenteret.

Ud over premieren på Toyotas konceptbil, byder eCarExpo også på fire andre elbil-premierer fra både Audi, Ford, Renault og Skoda. I alt vises der 22 elbiler frem på messen, der åbner dørene i Bella Center den 25. oktober.

Læs også: Dansk premiere på fire nye elbiler.

Danmarkspremiere på ny Toyota elbil