Elbilmessen eCarExpo er gået konkurs

Det svenske selskab bag Danmarks største elbilmesse, eCarExpo, er gået konkurs. Det lignede en succeshistorie. Store bilmærker, tusindvis af besøgende og elbiler i rampelyset, når eCarExpo slog dørene op i blandt andet København og Stockholm. Men nu er det slut – i hvert fald for nu. Selskabet bag messen, eLife Nordic AB, er netop blevet erklæret konkurs af Stockholms Byret.

– Det stemmer desværre. Vi havde et væsentligt dårligere resultat i Stockholm end forventet, og usikre udsigter gjorde, at ejerne ikke ønskede at investere yderligere, siger direktør Gunnar Dackevall til Carup.se.

Selvom konkursen teknisk set er svensk, rammer den også Danmark direkte. Den næste planlagte messe skulle have fundet sted i København til oktober, men den er nu sat i bero.

Ifølge det seneste regnskab omsatte selskabet bag messen for 36 millioner svenske kroner, men tabte samtidig 2,3 millioner. Det blev for meget.

– Det var simpelthen sværere at skaffe indtægter i år. Der kom færre besøgende i forhold til tidligere, og tidspunktet var uheldigt – vi ramte midt i børsuro og nye toldmeldinger fra Donald Trump, siger Mats Genberg, PR-chef for eCarExpo.

eCarExpo fik hård kritik

Messen har kørt herhjemme siden 2020 og satte sidste år publikumsrekord med 24.216 gæster over de tre dage, messen var åben. Men fik samtidig voldsom kritik af udstillerne, der kaldte messen både “kostbar og bureaukratisk”.

Vi danskere snydes dog ikke for en elbilmesse. Uroen fik sidste år Messecenter Herning til at igangsætte planer om sin egen konkurrerende messe i Jylland – og den afholdes den 24-26 oktober i MCH Messecenter Herning.

Der er dog stadig et spinkelt håb for eCarExpo. Stockholms Byret har udpeget en konkursforvalter, som nu skal vurdere, om aktiviteterne kan videreføres i en ny konstellation.

– Konkursforvalteren vil gennemgå selskabets aktiver og gæld og vurdere mulighederne for at videreføre noget af virksomheden. Det er jo den eneste dedikerede bilmesse, vi har i Sverige, og der var 12.000 til 13.000 besøgende til seneste udgave, siger Mats Genberg.

Elbilmessen eCarExpo er gået konkurs