Elbilmesse i MCH tegner til at blive en succes

Når Elbilmessen åbner dørene i MCH Messecenter Herning den 24.-26. oktober 2025, bliver det med massiv opbakning fra landets førende elbilimportører. Blandt udstillerne er Toyota, Mercedes-Benz og hele syv af Nic. Christiansen Gruppens mærker – herunder Hyundai, Ford og BYD – og de ser alle messen som en vigtig platform til at møde kunderne.

Toyota Danmark stiller blandt andet op med en bred vifte af nye og kommende elbiler, herunder en ny version af den populære bZ4X, den kompakte Urban Cruiser og den nye SUV C-HR+. Derudover lover importøren en stor overraskelse, der får danmarkspremiere på messen. For første gang vil Toyota også præsentere sit luksusbrand Lexus på en elbiludstilling i Danmark, bl.a. med den nye Lexus RZ.

Nye brands bliver vist frem

Hos Nic. Christiansen Gruppen bliver udvalget endnu bredere. På fem stande viser koncernen både etablerede og nye mærker frem – fra Hyundai og Ford til de nye brands Omoda, Jaecoo, NIO og Firefly. Event Manager Kristine Wolff Kristensen fremhæver, at Elbilmessen er en oplagt mulighed for at lade kunderne opleve elbilerne på egen krop gennem dialog og prøvekørsler. Hun afslører samtidig, at der kan være danmarkspremierer på vej.

Ejner Hessel stiller op med Mercedes-Benz’ seneste elmodeller, herunder den nye CLA, og salgschef Allan Munk peger på, at Elbilmessen gør det lettere for danskerne at navigere i valget af deres første elbil:

– For mange kunder er det stadig den første elbil, de skal eje, og her er en specialiseret messe et perfekt sted at sammenligne modeller og teknologier, siger han.

Tidligere forsøg gik galt

Tidligere forsøg på at skabe dedikerede elbilmesser i Danmark har haft svært ved at trække både publikum og udstillere til, og flere initiativer er løbet ud i sandet efter få år. Så sent som i april måned i år gik eCarExpo konkurs, hvilket medførte en aflysning af messen der skulle have været holdt i København her til efteråret.

Nu er spørgsmålet så, om Messecenter Hernings erfaring, netværk og rammer kan løfte opgaven. De faktorer kan i hvert fald vise sig at være afgørende for, at Elbilmessen i Herning får mere gennemslagskraft end de tidligere tiltag.

Elbilmesse i MCH tegner til at blive en succes