Svensk elbilsmesse kommer til Danmark

Den svenske elbilsmesse eCarExpo kommer til Danmark. Over tre dage i april måned får danskere mulighed for at se både elbiler og ladeudstyr og køre prøveture på forpladsen foran Øksnehallen i København. Ifølge initiativtagerne vil messen være for både branchen og for forbrugere, der kan opleve ”en levende udstilling, med mulighed for at prøvekøre markedets aktuelle elbiler og eldrevne to- og trehjulede cykler”.

Messen har svenske oprindelse og har kørt hos vores naboer i tre år. Senest i Göteborg i de sidste dage af november 2019. Her havde publikum blandt andet mulighed for at se Tesla Model 3 og Audi e-tron.

Et besøg på eCarExpo dæmper rækkeviddeangsten

Ud over at se – og prøve – elbiler får besøgende også mulighed for at prøvelade en elbil på messen. Rækkeviddeangst og opladningsmuligheder er, ifølge messens pressemateriale, blandt de største bekymringer for potentielle elbilsejere.

”På eCarExpo får publikum svar på alle deres spørgsmål om ladning, uanset om man bor i villa eller lejlighed, og de finder de seneste opdateringer på nye og smarte løsninger, der integrerer energihusholdningen på bedst tænkelige måde mellem hjem og transport,” hedder det.

Ud over København kommer der en udgave af eCarExpo i Stockholm allerede i februar måned.

Hurtige fakta:

• Lokation: Øksnehallen, København.
• Fredag 17 april: Branche og virksomhedsdag 10.00 – 18.00.
• Lørdag 18 april: Åbent for offentligheden 10.00 – 18.00. Foredrag og underholdning på scenen. Prøvekørsler.
• Søndag 19 april: Åbent for offentligheden 10.00 – 16.00. Foredrag og underholdning på scenen. Prøvekørsler.
• Prøvekørsels- og ladeområde på forpladsen foran Øksnehallen.
• Cykel- og scooterprøvekørselsbane udendørs.
• Børneafdeling med legetøjskøretøjer.

Svensk elbilsmesse kommer til Danmark